Grusame moord in NoordwesDie liggaam van ŉ tienermeisie wat in stukke opgekap is en in twee plastieksakke toegedraai is, is in die Noordwes opgespoor. Brigadier Thulane Ngubane van die polisie sê die meisie is tussen 15 en 17 jaar oud en is deur inwoners in ŉ rivier in Mokgareng naby Taung opgespoor. “Met hul aanvanklike ondersoek het die polisie besef dat sekere liggaamsdele van die lyk, wat gesig na onder gelê het, vermis word,” het Ngubane gesê. Haar bene, arms en die kop is later ŉ paar meter verder opgespoor en dié was ook styf in ŉ plastieksak toegemaak. Forensiese deskundiges van die polisie het bevestig dat die vermiste liggaamsdele wel aan die lyk van die meisie behoort. Die inwoners kon nie die meisie identifiseer nie en die polisie doen ŉ beroep op enigiemand wat die meisie moontlik kan uitken, om hulle te kontak. Lt.gen. Zukiswa Mbombo, provinsiale kommissaris van Noordwes sê sy is “baie besorg” oor die grusame moord.